BARCO DI BELA A PERDE BANDA DI COSTA DI 
ARUBA 





Tabata Diadomingo, dia 15 di januari 1950 cu e barco di 
bela "Don Quijote” cu tabata nabegando for di Santo 
Domingo pa Aruba, carga cu maishi y fruta ta encontra 
masha mal tempo na e costa panort di Aruba. 


Cu belanan gescheur y timon kibra e barco a keda ta 
drief sin rumbo cu diesun persona abordo. Di e diesun 
abordo, dies tabata tripulante y un tabata un pasahero, 
un tal Emilio Suarez, kende tabata un maestro di musica 
pa alugn tempo na Aruba. 


Ora cu situacion a bira critico, cuatro tripulante a dicidi di 
baha den un boto di rema pa bay busca auxilio na tera. 
Nan tambe a keda ta drief y aunke nan a baha for di e 


Mo 


barco de bela for di Diadomingo, nan no a logra pa 
alcansa tera te Dialuna merdia. E ora nan a cuminsa cana 
for di Boedoei pa Santa Cruz, unda nan a reporta na 
warda di polis pa mas o menos 3'or di atardi. 


Den preparacion pa bay duna auxilio a yega noticia cu ya 
tabata laat, pasobra e barco a dal contra baranca y a 
keda na werki. 


Di e siete hombernan cu a keda abordo wardando riba 
auxilio, un di nan sea a hoga of a dal contra e 
barancanan. Polisnan a mira e curpa ta dief. E otronan a 
salba bulando na awa net prome cu e barco a plama riba 
e barancanan. 


Segun e sobrevivientenan a reporta, e defunto tabata un 
homber di mas o menso 55 pa 60 aña di edad. Despues 
di a haci un inspeccion na costa, polisnan a hiba e 
sobrevivientenan warda unda nan a traha un reportahe 
completo riba e tragedia. Atencion medico no tabata 
necesario pasobra ningun di e sobrevivientenan a ricibi 
algun daño. 


Nos tur sa cu nos islanan, pa mayor parti, semper a 
depende di comercio di afo. Nan no por a funciona sin 
ricibi cuminda of material for di exterior. Masha hopi 
barco tabata nabega for di islanan di Caribe pero 
specialmente Santo Domingo pa provision di cuminda pa 
nos islanan. 

Durante e Di Dos Guera Mundial e situacion a bira un 
punto di preocupacion grandi pasobra a haya sa ki 
intencion e Alemannan tabatin pa nos islanan, fuera di 
atakenan riba e refinerianan y tankeronan na februari 
1942. For di documentonan nos a bin haya sa cu e 
Alemannan tabatin intencion pa delibita e islanan aki 
door di stop tur cuminda cu tabata bin for di exterior pa 
nos islanan. E interupcion aki tabata un di e metanan di e 
asaltonan di e submarinonan Nazi. Manteniendo e islanan 
sin un manera pa biba, probablemente lo tabatin un 
efecto mas devastador riba e produccion di fuel cu djis 
torpedeando e tankeronan. E meta final..... pa conkista 
nos islanan. Tabata mesun tactica cu nan a usa pa isola 
Inglatera y por poco nan a tuma poder na mei 1943. 
Tambe nos por a ripara cu despues di e inicio di e 
atakenan di e submarinonan riba e takeronan na Aruba y 


Corsou e atakenan aki a bira cero. Tuma por ehempel na 
Aruba, e submarino U-156 a torpedea SS Pedernales, SS 
Oranjestad dilanti di e refineria di Lago y Arkansas na waf 
di Eagle. Despues nan a bombardea e refineria di Lago, 
pero pa motibo di eror, esaki no a resulta. Despues di 
repiente nan a bay for di Aruba. Mi por compronde cu 
muy probabel cu e captian Werner Hartenstein lo tabata 
den ansia pa haya un trato medico di von dem Borgh cu 
a ricibi accidente na su pia riba e submarino cu ainda a 
keda ta sangrando. Esaki a sosode na Martinique. 


Si nos tuma e otro submarino U-502 cu a sink SS Tia 
Juana, Ss San Nicolas y SS Monagas banda di Macoya, 
Venezuela cu supuestamente mester a re-emplasa e U- 

156, a drenta waf di Playa, pega riba rif y despues 
somenta for di Aruba. Mi pregunta ta, pakiko e no a sigui 
bombardea Lago su refineria? 


Durante e periodo aki e guera den Caribe tabata bay 
masha malo pa e aliadonan y nos por compronde e 
preocupacion di e gezaghebber tambe. Na fin di juni 
1942 Gobernador Wouters di Corsou ta manda un 
telegram pa gobierno Hulandes den exilo na London. 
Den e mensahe e ta splica di e preocupacion tocante e 
situacion di provision di cuminda riba e islanan. E ta sinti 
cu e Comando Halto di Alemania deliberadamente a 
planea pa corta e provision di cuminda. Primeramente, 
entre februari y juni 1942 no menos cu ocho barco di 
carga di KNSM a wordo hundi pa e submarinonan y aki 
un schema tabata bisto. Despues nan a sink dos barco di 
carga Dominicano, Presidente Trujillo y San Rafael cu 
regularmente tabata nabega entre Santo Domingo y 
Aruba-Corsou. Anto mayor parti di cuminda, entre otro 
tur tipo di fruta pa islanan tabata bin for di Santo 
Domingo. Pa haci'e mas pio e Alemannan a cuminsa 
ataca e barconan di bela tambe cu tabata nebega e 
mesun ruta. Algun di nan tabata Sally, Gaviota, Ciudad 
Trujillo y Altagracia.. 


Si nos tuma por ehempel Sally y Gaviota cu a sali for di 
waf di Oranjestad, Aruba, dia 1 y 2 di juni 1942, rumbo 
pa Santo Domingo pero ningun a yega. Riba Sally a muri 
dos tripulante di Corsou, Gerardo Hecker y Julius August 
Muler. Riba Gaviota a muri tres di Aruba, Pedrito Dijkhoff, 

Bartolo Tromp y Vernando Verhoeks. Otronan cu a muri 
tabata di Colombia y Santo Domingo. 

